TV-drama og den store fortælling. Det er kodeordene for næste års Ordkraft-festival.

Programmet for næste udgave af den store nordjyske ord- og litteraturfestival Ordkraft, som hvert år foregår på Nordkraft i Aalborg begynder at tage form - og det økonomiske fundament er på plads lyder det fra folkene bag festivalen. Ordkraft finder sted fra den 10 til den 12 april, og de overordnede temaer bliver i følge projektleder Ove Hesselbjerg Rasmussen. denne gang TV-dramatik og den store fortælling. Blandt hovednavnene vil for eksempel være forfatteren Tom Buk Swienty, hvis bøger om krigen i 1864 i øjeblikket er ved at blive omsat til en tv-serie med Ole Bornedal som instruktør. I temaet om den store fortælling vil der blive sat fokus på nordiske kunstnere. Af danske hovednavne kan nævnes Hanne Vibeke Holst og Erling Jepsen. Det er Foreningen Ordkraft, der står bag festivalen, og samarbejdsparterne er Nordjyske Medier, DR Nord, TV2/Nord, Aalborg Bibliotekerne og Aalborg Kongres-og Kulturcenter.